Eug(enius) episcopus s(eruus) s(eruorum) dei. Dilecto filio P(ontio) Vizeliacensi abbati salutem et apostolicam benedictionem. Veniens ad presentiam nostram uenerabilis frater noster He(nricus) Eduensis episcopus, aduersum te in conspectu nostro et fratrum nostrorum, presente quoque confratre tuo quem ad nos destinaueras, suam querelam deposuit, quod quedam quae in monasterio tuo aecclesia sua usque ad hec tempora pacifice habuit, ei contra iusticiam auferre moliris et uiua uoce responderis quod pro eo nichil penitus faceres. Quia igitur ad nostrum officium potissimum spectat fratrum scandala de medio tollere et cuique suam iusticiam conseruare, per presentia tibi scripta mandamus, quatinus proximis octauis beati Martini, nisi forte cum eodem fratre nostro interim concordaueris, per te ipsum uel per sufficientes responsales tuos cum munimentis monasterii tui, maxime cum instrumento fundatoris, ad nostram presentiam uenias super his respondere paratus. Nichilominus quoque sollicitudini tue mandamus, ut in presentia uenerabilis fratris nostri Hu(gonis) Altisiodorensis episcopi de his quae tu et homines tui ei ab hominibus suis iniuste tenetis, iusticiam facias, quoniam eidem fratri nostro Eduensi episcopo eodem modo precipimus, ut ex his que homines sui tuis hominibus abstulerunt, in eiusdem presentia iusticiam pariter faciat. Interim uero ex his que possidet, nullam sibi uolumus molestiam irrogari. Data Ferentini VII Kal. Marcii.